b'\n_START_ARTICLE_\nLars Christian Lilleholt\n_START_SECTION_\nFamili\xc3\xa6re forhold\n_START_PARAGRAPH_\nF\xc3\xb8dt i Odense som s\xc3\xb8n af afdelingsleder Chresten Lilleholt og husmoder Birgit Lilleholt. Lars Christians s\xc3\xb8n, Christoffer Lilleholt, er medlem af Odense Byr\xc3\xa5d.\n_START_SECTION_\nSkolegang og uddannelse\n_START_PARAGRAPH_\nHunderupskolen 1972-76, Giersings Realskole 1976-81, Tornbjerg Gymnasium 1981-84. \xc3\x98konomiske og samfundsvidenskabelige studier ved Odense Universitet 1985-88. Danmarks Journalisth\xc3\xb8jskole 1989-93._NEWLINE_Journalistpraktikant p\xc3\xa5 Vejle Amts Folkeblad 1990-91, journalist p\xc3\xa5 Vejle Amts Folkeblad 1993-94 og redaktionssekret\xc3\xa6r p\xc3\xa5 Fyns Amts Avis 1994-95. Informationsmedarbejder i Danske Fjernvarmev\xc3\xa6rkers Forening 1995 og 1998-2001 informationschef.\n_START_SECTION_\nPolitisk virke\n_START_PARAGRAPH_\nMedlem af Odense Byr\xc3\xa5d 1994-2015, formand for Venstres Byr\xc3\xa5dsgruppe 2006-2015, medlem af b\xc3\xb8rn- og ungeudvalget i Odense Kommune 1994-2002, n\xc3\xa6stformand i teknik- og milj\xc3\xb8udvalget fra 2002, medlem af bestyrelsen for Odense Energi Holding fra 2002, af Fynsv\xc3\xa6rkets bestyrelse og repr\xc3\xa6sentantskab 1998-2001 og af repr\xc3\xa6sentantskabet for Naturgas Fyn fra 1994._NEWLINE_Medlem af VU\'s Landsstyrelse 1983-88 og af VU\'s forretningsudvalg 1984-88. N\xc3\xa6stformand for VU\'s Landsorganisation 1985-88. Medlem af Venstres Hovedbestyrelse 1985-89._NEWLINE_Partiets kandidat i Odense 2. kreds fra 1993 og i b\xc3\xa5de Odense 2. kreds og Odense 3. kreds fra 1995._NEWLINE_Siden 2007 opstillet og valgt i Middelfartkredsen i Fyns Storkreds._NEWLINE_Lars Christian Lilleholt var Venstres ordf\xc3\xb8rer for energi og klima fra 2006 til 2015._NEWLINE_Han har siden 28. juni 2015 v\xc3\xa6ret energi-, forsynings- og klimaminister i Regeringen Lars L\xc3\xb8kke Rasmussen II og III.\n_START_SECTION_\nH\xc3\xa6der\n_START_PARAGRAPH_\n27. april 2012 blev han Ridder af Dannebrog.\n_START_SECTION_\nUdskiftning af Klimar\xc3\xa5dets formand\n_START_PARAGRAPH_\nI november 2018 meddelte Lilleholt, at \xc3\xb8konomiprofessor Peter Birch S\xc3\xb8rensen ikke l\xc3\xa6ngere skulle v\xc3\xa6re formand for Klimar\xc3\xa5det, efter at hans fire \xc3\xa5rs periode var udl\xc3\xb8bet, selv om formanden gerne havde taget fire \xc3\xa5r til. Udskiftningen skete efter en r\xc3\xa6kke rapporter fra Klimar\xc3\xa5det, der var kritiske over for regeringen. Det blev af en r\xc3\xa6kke kommentatorer og eksperter udlagt som en politisk fyring af en vagthund, der burde v\xc3\xa6re uafh\xc3\xa6ngig. If\xc3\xb8lge flere kilder var der bred enighed i akademiske kredse om, at Birch S\xc3\xb8rensen var Danmarks dygtigste p\xc3\xa5 sit felt. Ministeren afviste og sagde, at han blot ville have en ny type formand. Peter Birch S\xc3\xb8rensen fortalte, at han tidligere havde f\xc3\xb8lt sig udsat for politisk pres fra ministeren. Juraprofessor Michael G\xc3\xb6tze kaldte sagen bet\xc3\xa6nkelig, mens en r\xc3\xa6kke \xc3\xb8konomiprofessorer frygtede, at handlingen ville s\xc3\xa6tte sp\xc3\xb8rgsm\xc3\xa5lstegn ved Klimar\xc3\xa5dets uafh\xc3\xa6ngighed. Weekendavisen skrev i en leder, at udskiftningen var skandal\xc3\xb8s, og at regeringen havde "halshugget et st\xc3\xa6rkt og politisk uafh\xc3\xa6ngigt organ", og Berlingske kaldte det en "meget alvorlig sag", og at sagen lugtede af en skandale. Lilleholt skrev i et avisindl\xc3\xa6g, at han havde haft nogle kontroverser med Birch S\xc3\xb8rensen og Klimar\xc3\xa5det, men afviste at have udsat dem for politisk pres. Indl\xc3\xa6gget fik Peter Birch S\xc3\xb8rensen til at reagere med et modindl\xc3\xa6g, hvor han tog afstand fra ministerens udl\xc3\xa6gning, mens juraprofessor Sten B\xc3\xb8nsing kaldte ministerens indl\xc3\xa6g for "s\xc3\xa5 vildledende, at hvis han havde givet det samme svar til Folketinget, kunne han v\xc3\xa6re kommet p\xc3\xa5 kant med ministeransvarsloven".'